題錢塘三賢堂
作者：韓淲
朝代：宋

paragraphs: 暑雨過林壑，青青發幽香。
徘徊湖水邊，路轉山橫崗。
朱門嚴古祠，中有水仙王。
配食者誰子，三賢坐高堂。
當年處士廬，鬰然眇相望。
故侯白與蘇，龍章照錢塘。
人生死即已，姓字何芬芳。
修名貴自立，隠德千古光。
文章發政事，百世胡能忘。
因看游魚潛，更想冥鴻翔。
微官得休沐，况復五月凉。
茲遊獲勝踐，不覺歌聲長。